Žilinka, Maroš, generálny prokurátor SR (2021-09-30):
Ďakujem, pán predseda. Takže dokončím odpovede pánu poslancovi Kotlebovi. K tej Európskej prokuratúre. Teda zatiaľ nič nenasvedčuje tomu, že by to smerovalo k federalizácii trestného práva a aj, aj naša pozícia je v tomto jasná. Pokiaľ ide o tie trestné činy životného prostredia, tak áno, to zvýšenie objasnenosti sa podpísalo na zvýšenom počte tých trestných činov. Ono tých trestných činov reálne je omnoho viac, ale došlo k výraznému nárastu trestných oznámení predovšetkým od, od občanov, žiaľbohu, nie od tých organizácií a, a orgánov, ktoré, ktoré sa zaoberajú ochranou životného prostredia, tam sú veľké rezervy, ale občania si začínajú uvedomovať, že ochrana životného prostredia je hodnotou, za ktorú sa oplatí bojovať. K zvýšeniu nápadu prispela aj, aj – a musíme si objektívne povedať – aj, aj zlepšená práca polície na tomto úseku a to potom, ako bola zriadená, ako bola zriadená environmentálna polícia, kde bola, na čom vlastne, na zriadení ktorej participovala aj, aj Generálna prokuratúra, a, samozrejme, aj zavedenie špecializácie prokurátorov v rámci celej Slovenskej republiky na problematiku environmentálnej kriminality. Pokiaľ ide o tých Afgancov, neviem vám odpovedať, môžme zistiť, overiť, neviem vám teraz poskytnúť odpoveď. A pokiaľ ide o tie trestné činy príslušníkov ozbrojených zborov, áno, po mojom nástupe, v tom sa trošku odlišuje tá štruktúra tejto správy oproti predchádzajúcim, že napriek tomu, že vyhodnocuje obdobie, kedy som neriadil prokuratúru, predsa len sme chceli nastaviť tú správu tak, aby v ďalších rokoch bola porovnateľná, porovnateľné nejaké štatistické údaje. A jednou z priorít, ktorú som, ktorú som prezentoval, je aj trestná činnosť verejných činiteľov a trestná činnosť príslušníkov ozbrojených a bezpečnostných zborov. Pokiaľ ide o ten prípad, informoval ma pán prvý námestník, že, že tú otázku toho konkrétneho prípadu ste, ste mu položili aj na výbore, nevedel na ňu odpovedať. Poslal aj písomnú odpoveď prostredníctvom predsedu výboru s tým, že, že všetko nasvedčuje tomu, že, že do konca roku by mala byť podaná v tejto veci obžaloba. Pokiaľ ide o, pokiaľ ide o vystúpenie pána poslanca Baránika, to sú neuveriteľné veci, ktoré zažívam, neuveriteľné veci, nemyslel som si, že, že niekedy budem svedkom toho, čoho, čoho som, že, žiaľbohu, lebo, lebo absolútne sa, sa mätie verejnosť, ako keby ste im dali čiernu pásku cez oči, zamotali jak slepú babu a poslali neviem kam. Tu je aj ťažko na niečo reagovať, lebo to sú častokrát vskutku zamieňané pojmy s dojmami. Mňa teší, že pán poslanec veľmi bedlivo študuje môj facebookový profil, ktorý je oficiálnym komunikačným kanálom Generálnej prokuratúry, ale vylučujem, že sú tam nejaké politické, politické príspevky. To absolútne vylučujem. Ale teší ma to. Že správa nie je kritická, no napríklad v tej časti, kde konštatujem prieťahy v konaniach a konštatujem aj dôvody a predĺženie konaní vo veciach jedno-, dvoj- a trojročných, napríklad v tejto časti je kritická a poukazuje aj na rezervy, ale zároveň aj na tie, na to, aké opatrenia boli z mojej strany v tomto smere prijaté. Treba si však stále uvedomiť, že ja tu obhajujem správu o činnosti o prokuratúry za obdobie, keď som bol len 20 dní generálnym prokurátorom, z toho 10 dní som bol v karanténe. Pokiaľ ide o plnenie sľubov, ozaj za tých 20 dní sa dalo veľmi málo sľubov naplniť, a pokiaľ ide aj o kroky k očiste prokuratúry v tom zmysle slova, že, že vyvodzovať zodpovednosť a tak ďalej, za tých 20 dní skutočne, skutočne sa, sa veľa neurobilo. Ale určite, keď sa budeme mať to šťastie stretnúť za rok, tak, tak o tom môžme rozprávať, čo všetko sa aj na tomto poli podarilo urobiť. Pokiaľ pán poslanec Baránik hovorí, že, že v agende, v agende zrušovania právoplatných rozhodnutí boli netransparentné rozhodnutia, neviem ktoré, ale zároveň protirečivo hovorí, že tieto netransparentné rozhodnutia ale nevie posúdiť, či sú správne. Tak ja garantujem, že sú zákonné. Každé jedno rozhodnutie, ktoré som podpísal, je zákonné a len poznamenávam, v kauze Vietnamec som nevydal jedno jediné rozhodnutie. Navyše, a to uniklo aj pozornosti médií, pán poslanec, na výbore ústavnoprávnom som citoval, som citoval z rozhodnutí, resp. z postupov ministra vnútra, riaditeľa Úradu ochrany ústavných činiteľov a ostalo to absolútne nepovšimnuté, pretože, že to je, to sú hrozné veci, ktoré som vám tam oboznámil. Nech sa páči, záznam je, nebudem s tým ani vás, ani občanov v túto večernú hodinu vyrušovať. Hovoriť o mne, že ja som, že ja mám sklony k papalášizmu alebo že sa správam ako papaláš, to, to snáď ani nemôžte myslieť vážne. Toto snáď ani nemôžte myslieť vážne. Organizovanie podpory mi vytýkate. Ja som organizoval podporu? Vy mi vkladáte démonickú silu. Ja som ovplyvnil Slovenskú advokátsku komoru, Združenie sudcov Slovenska, sudcov, akademickú pôdu a aj týchto 600 prokurátorov? Nehnevajte sa, ja som nikdy nikoho nežiadal o pomoc ani o podporu, a to dokonca ani vás. Nehnevajte sa, to, to jednoducho netreba, netreba miesť a zavádzať verejnosť v tomto smere, to si nalejme čistého vína a proste je to takto. No pokiaľ ide o súčinnosť generálneho prokurátora ako ústavného činiteľa s inými ústavnými činiteľmi alebo štátnymi orgánmi, to je samozrejmé, toho som si vedomý, to sa aj deje, to sa realizuje, ale to neznamená, že nemám pristupovať k plneniu povinností nestranne a objektívne. Jednoducho keď už to nie ste vy ako poslanci ochotní prijať, čo opakujem dookola, že mojím jediným imperatívom je zákon, raz som použil výraz, že som otrok zákona. Áno. Nehanbím sa za to, som otrok zákona. Žiaľbohu, z vášho pohľadu, mám taký pocit. Jednoducho nedám sa – a to sľubujem občanom tejto krajiny –  ovplyvniť žiadnymi politickými ani inými záujmami a ani týmito invektívami, ktoré ste uviedli na, na adresu činnosti prokuratúry. A len preto, že som nastúpil ako nový generálny prokurátor, jednoducho nebudem vrhať na kolegov a kolegyne, ktoré ozaj v tej covidovej dobe odvádzali, dovolím si povedať, poctivú robotu. Jasné, že sa aj dopustia ľudia chýb, ale nebudem na nich vrhať špinu a len preto, že si niekto praje, tak napíšem znôžku neprávd, aby som kritizoval za každú cenu. Aj pokiaľ ide o štruktúru tejto správy, snažili sme sa ju urobiť tak, aby bola nápomocná aj pre tých, ktorým sa nechce čítať text, ale uspokoja sa skôr s tabuľkami alebo grafmi, aby bola prehľadnejšia, a to myslím v dobrom. Nie v tom, že sa vám nechce. Ďakujem veľmi pekne.